肇州

肇州係中國黑龍江大慶嘅縣，位於黑龍江省西南部。面積2445 km²，人口42萬幾。縣府駐肇州鎮。

肇州位於松嫩平原腹地，全境都係沖積平原，地勢平，平均海拔150米，境域內未有洪水記錄。肇州處於長春、哈爾濱、大慶、齊齊哈爾經濟地帶，境內有大廣高速、203國道同埋其他高級公路穿過。肇州係大慶油田緊要嘅外圍開發區，年產原油100萬噸，其中慶深氣田探明天然氣儲量一千億立方米以上，係中國五大氣田之一。

史 

「肇州」個名源於金太祖完顏阿骨打喺呢帶打咗場出河店之戰，大敗遼軍，奠定咗金國基礎，所以喺金國立國後話呢度係「祖宗肇興」「肇基王績」，所以設個州起名爲「肇州」，「肇」嘅意思係「開始、興起」，州治喺今日肇源茂興鎮東南12公里處嘅勒勒營子。

肇州地處中國東北，三千年前嘅白金堡文化遺址表明嗰陣時已經入青銅時代，之後歷代呢度係東北遊牧漁獵民族嘅領地。遼代時屬上京道泰州府；金代時呢度設肇州，下轄始興縣，隸屬於上京會寧府。當時肇州好大，有五萬平方公里，仲大過而家嘅大慶市，大約喺松花江南、呼蘭河到林甸一帶。元代時呢度屬遼陽行省開元路，係斡赤斤嘅分封地，至元三十年又設肇州，元貞元年設肇州屯田萬戶府，不過州府治所改喺而家肇東四站嘅八里古城遺址度。明代屬奴兒干都司嘅朵顏衛，作爲海西西陸道第一個驛站，設肇州站；洪熙元年，呢度變成蒙古郭爾羅斯部嘅牧地。清順治五年，郭爾羅斯部分成前後兩旗，今日肇州、肇源、肇東、大同都係屬哲里木盟嘅郭爾羅斯後旗。

金、清兩代，都因爲南下中原，帶走咗大批滿洲人口，清代時重封禁滿洲，唔畀關內人入，所以當時滿洲有大片無人區，肇州當時亦好荒蕪。光緒年間終於開禁，開荒招墾，呢度係蒙古人牧地，係蒙荒，之後闖關東嘅移民潮令呢度嘅主體民族變成咗山東來嘅漢人，經濟由遊牧變成農耕。光緒三十一年設立郭爾羅斯後旗巡防局，正式放荒。當時嘅理刑主事慶山勘定安字十二井子中心做設署基地，呢個地方即係而家嘅肇州縣城肇州鎮，又叫老城基、老街基。不過遞年正式設署時，當時嘅同知認爲駱駝脖子喺松花江邊，交通便利過老城基，結果將衙門搬來呢度，駱駝脖子即係而家嘅肇源縣城肇源鎮。1906年設署時叫肇州廳，性質係直隸廳，廳係清代嘅政區，設喺新開發地帶。

1903年穿過呢度嘅中東鐵路通車，肇州東面發展起身，於是民國成立後，1912年11月將東部劃出做肇東設治局，1914年將鐵路沿線1700平方公里嘅肇州地方劃出做肇東縣，至此肇州分出咗肇東。期間嘅1913年因爲省都督令，廳改爲縣做肇州縣，一直延續到家下。滿洲國時期，1934年因為松花江水災搬縣府去老城基，1935年劃嫩江、松花江沿岸同舊縣城歸郭爾羅斯後旗，後來呢部分成立咗肇源。於是舊有嘅肇州劃成「三肇」：肇州、肇東、肇源。

隸屬方面，設廳時作爲直隸廳屬黑龍江將軍，1907年設省改屬黑龍江省。1914年6月屬新設嘅龍江道，1929年2月廢道再由省直轄，爲二等縣。滿洲國時初屬黑龍江省，1934年12月改屬濱江省。1945年滿洲國崩潰後，初屬哈西專區，1946年3月改屬吉江行政區，當年6月改爲嫩江省。1947年2月到9月間屬黑嫩聯合省第四專區，黑嫩分開後繼續屬嫩江。1949年5月，嫩江併入到黑龍江，肇州由黑龍江省直轄。1958年8月27號，由省直轄改屬松花江專區。1959年11月，肇州轄下嘅大同、群眾、新生、聯合、中心5個鄉鎮同肇源嘅大官、興隆兩個鄉合併做大慶區，1960年5月26號大慶區同安達縣合併成安達市，日後安達市演變成而家嘅大慶市。1965年6月14號，舊松花江專區改名做綏化專區/地區。1992年8月21號，肇州由綏化改屬大慶。

氣候 
肇州地處黑龍江省第一積温帶，屬於中温帶大陸性季風氣候，年均活動積温2800℃，無霜期約143日。肇州由於位於中高緯內陸，所以四季分明，物候變化顯著，年均温3.6℃，錄得極端低温-36.8℃，錄得極端高温38.1℃，年均日照量2899.4小時，年均降水量53.1毫米。

政區 
肇州轄6個鎮、6個鄉、2個單位，再下分爲104條行政村。
鎮：肇州鎮、永樂鎮、豐樂鎮、朝陽溝鎮、興城鎮、二井鎮
鄉：雙發鄉、托古鄉、朝陽鄉、永勝鎮、榆樹鄉、新福鄉
單位：樂園良種場、衛星種畜場

攷 

大慶政區